Ego Henricus, Dei gratia Eduensis episcopus, pactum ecclesiarum Cistercii et Sancte Margarete, quo modo in hac cartula continetur, auctoritate episcopali confirmo, et sigilli nostri impressione corroboro. Universis ecclesie filiis per hanc suscriptam notificamus, quod ego Hugo, Sancte Margarete humilis abbas, et ecclesie nostre conventus, dedimus fratribus Cistercii quicquid ecclesia nostra et ecclesia Montis Helie habebant, vel habere debebant in decimis et in omnibus redditibus totius terre, culte vel inculte, quam infra clausum domini Hugonis Rufi, avunculi scilicet ducis Burgundie, apud Muresaut habebat, et contra omnes qui eisdem fratribus aliquid mali super hec inferre temptaverint; nos et ecclesia Montis Helye qui in jus nostrum ex consessu et beneficio Eduensium episcoporum, Humberti et Henrici, et canonicorum, salvo synodali et episcopali jure devenit, fidelem garantiam ferre concessimus, et propter hoc fratres Cistercienses in suo capitulo, cum Hugone abbate et Odone de Booi, tunc temporis supradicte ecclesie sacerdote, presentibus, sacerdote Montis Helye, vel ejus nuntio, vindemiarum tempore, singulis annis VII solidos sensuales solvere permiserunt. Actum est hoc in capitulo Sancte Margarete, presente supradicto Odone, tunc temporis Montis Helye et Muressalti capellano, qui hoc laudavit et concessit. Testes hujus rei sunt: Johannes, prior Sancte Margarete, Girvasius sacrista, Henricus precentor, Robertus cellerarius, Guido de Dosperel, Stephanus de Buce, Constantinus de Oigne, Arnaldus cellerarius Cistercii, Valo, qui fuit abbas Buxerie, Petrus presbiter de Nuiz, Petrus prepositus Vergiaci. Et ut hoc ratum in omni tempore firmum permaneat, sigilli nostri impressione et cyrographi attestatione cartam hec continentem confirmavimus.